ET Euroopa Liidu Teataja C 129/15

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2011/C 129/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„DAUNO”

EÜ nr: IT-PDO-0117-1517-31.07.2003

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus —  Toote kirjeldus —  Geograafiline piirkond — Päritolutõend — Tootmismeetod —  Seos piirkonnaga — Märgistamine — Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Päritolutõend:

Spetsifikaati ja selle kokkuvõtet muudeti määruse (EÜ) nr 1898/2006 sätete kohaselt, lisades menetluse, mida ettevõtjad peavad kohaldama päritolutõendi(te) esitamisel.

3.2. Tootmismeetod:

Lisatud on uuenduslikud meetodid kaitstud päritolunimetusega ekstra neitsioliiviõli tootmiseks kasutatavate oliivide korjamiseks. Oliive korjatakse endiselt otse puust, kuid abiks võib võtta seda tegevust lihtsustava masina, mis ei riku vilju ja annab käsitsi korjamisega võrreldava tulemuse. Jättes kõrvale mõned harvad erandid juhul, kui on tegemist oma pere tarbeks kasvatatavate oliividega, ei korja tänapäeval ükski oliivikasvataja oliive käsitsi, vilju korjatakse otse puust masinatega, mis tagavad oluliselt väiksemate korjamiskuludega viljade sama kvaliteedi kui käsitsi korjamisel.

Tühistatud on kohustus jahvatada oliive eri alampiirkondades, säilitades siiski kohustuse teha seda toote spetsifikaadis määratletud piirkonnas. Kuna on kehtestatud uued eeskirjad töötlemise ja uuenduslike tehnoloogiate kohta, on vähenenud õliveskite arv ja tuli tühistada piirangud, mille kohaselt pidi oliivide jahvatamine toimuma eri alampiirkondades. Kaitstud päritolunimetusega õli „Dauno” tootmiseks kasutatavate oliivide jahvatamisvõimalust on seetõttu laiendatud kogu Foggia provintsi territooriumile.

3.3. Märgistamine:

Märgisele peab olema kantud nii oliivide tootmisaasta kui ka pakendamispartii. Lubatud on märkida ka ettevõtte, mõisa või talu nimi, samuti nende territoriaalne asukoht, kui toode on saadud üksnes sellele ettevõtjale kuuluvate oliivisalude oliividest. Taotletud muudatuste eesmärk on tarbijat paremini teavitada.

3.4. Riiklikud nõuded:

On jäetud välja kohustused, mis olid ette nähtud 15. veebruari 1992. aasta seadusega nr 169 (millega reguleeriti ekstra neitsioliiviõli ja neitsioliiviõli kontrollitud päritolunimetuste tunnustamist) ja ministri määrusega nr 573/93.

KOKKUVÕTE

NÕUKOGU MÄÄRUS (EÜ) nr 510/2006

„DAUNO”

EÜ nr: IT-PDO-0117-1517-31.07.2003

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole Alimentari e Forestali Aadress: Via XX Settembre 20 00187 Roma RM ITALIA Tel +39 0646655104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: «Daunia Verde» — Consorzio di tutela della denominazione di origine protetta olio extravergine di oliva «Dauno» Aadress: Via Dante 27 71100 Foggia FG ITALIA Tel +39 0881707742 Faks +39 0881707742 E-post: dauniaverde@tin.it Koosseis: tootjad/töötlejad ( X ) muud ( )

3. Toote liik:

Klass 1.5. Õlid ja rasvad (või, margariin, õli jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Dauno”

4.2. Kirjeldus:

Ekstra neitsioliiviõli „Dauno” peab olema tarbimisse laskmisel järgmiste keemiliste ja organoleptiliste omadustega:

— happesus kuni 0,6 %;

— peroksiidarv ≤ 12 mEq O2/Kg

— polüfenoole kokku ≥ 100 ppm;

— värvus rohelisest kollaseni;

— lõhn puuviljaline;

— maitse puuviljaline, milles võib esineda kergeid teravaid ja mõrusid noote.

Osutatud väärtused varieeruvad, kuid peavad alati jääma geograafilise tähise puhul lubatud piiridesse.

Muud keemilis-füüsikalised näitajad vastavad kehtivatele ELi nõuetele.

4.3. Geograafiline piirkond:

Õli „Dauno” tootmispiirkond asub Foggia provintsis.

4.4. Päritolutõend:

Tootmisprotsessi iga etapi puhul teostavad vastava sektori tootjad (oliivikasvatajad, õliveskite omanikud ja pakendajad) kontrolle, mille eesmärk on toote jälgitavuse tagamine. Kui oliivikasvataja annab oliivid õliveskisse, tagab ta, et nende kasvatamisel on järgitud antud kultuuri puhul sätestatud norme, saagikust, saagi korjamise kuupäevi ja kuupäevi, millal viia oliivid KPNiga toote tootmiseks heakskiidetud õliveskisse, ning annab selle kohta välja saatelehe või sellele vastava dokumendi. Õliveski omanik kontrollib oliivide saamisel nende päritolu, toote nõuetekohast identifitseeritavust, saagikoristuse kuupäevadest kinni pidamist, toote vastavust nõuetele, terviklikkust, toote vastavust saatelehel või sellele vastaval dokumendil osutatud andmetele ning ladustab tooted nõuetekohaselt kindlaksmääratud alal vastavalt oliivide päritolu alampiirkonnale. Oliivide jahvatamise ajal registreerib õliveski omanik kõik jahvatamisega seotud andmed, mis võimaldavad jahvatatud oliividest saadud õlipartii jälgitavust. Saadud õli on nõuetekohaselt identifitseeritav ja eristatav alampiirkonna ja spetsifikaadis ette nähtud sortide alusel. Seejärel ladustatakse õli nõuetekohastesse mahutitesse, millel on tähis „olio dop dauno- varietà delle olive, menzione geografica”. Kogu teabe oliivide jahvatamise, oliivisortide, geograafilise tähise, oliivisaagi jne kohta registreerib õliveski omanik vastavates dokumentides, mida tuleb korralikult säilitada. Pakendaja kontrollib õli kättesaamise etapis, kas KPNiga „Dauno” hõlmatud õliks ettenähtud õlipartii on toodetud oliividest, mille on toonud oliivikasvatajad, kellel on õigus KPNiga õliks ettenähtud oliive toota, ja mis on jahvatatud õliveskites, kellel on õigus KPNiga õliks ettenähtud õli toota, kas õliga on kaasas jälgitavust võimaldav dokumentatsioon (saateleht, ladustamise registreerimine ja õlipartiide liigutamine), samuti registreerib ta ise kõik pakendamisega seotud andmed, mis tagavad õli jälgitavuse.

4.5. Tootmismeetod:

Ekstra neitsioliiviõli „Dauno” on toodetud tervetest, enne 30. jaanuari korjatud oliividest. Oliivisalude oliivitoodang ei tohi olla üle 10 000 kg hektari kohta ja õlisaagikus on kuni 25 %. Õli pressimine peab toimuma mehaanilisel ja füüsilisel teel, mis võimaldab säilitada nii suures ulatuses kui võimalik oliivide algupäraseid iseloomulikke omadusi.

4.6. Seos piirkonnaga:

Oliivide kasvatamine Foggia provintsis on väga pika ajalooga. Sellest annavad tunnistust Rooma-aegsetele trapetum-tüüpi õliveskitele sarnanevad õliveskid, mis on säilinud Santa Maria di Pulsano kloostrialadel, mis asuvad Monte S. Angelo (Gargano) ühes orus, mis alaneb Manfredonia lahe suunas ja mis kannab nime Valle del Campanile. XVIII sajandil anti Monte S. Angelos koostatud paavsti bulla alusel välja õliladude ja õlikaubanduse seadus. Sajandite jooksul on oliivikasvatus selles piirkonnas väga hästi levinud ja märkimisväärselt arenenud, muutudes piirkonna majanduse jaoks väga oluliseks.

Daunia on antiikajast pärit geograafiline nimi, mis tähistas Foggia provintsi territooriumit. Selle piirkonna elanikke kutsuti daunideks. Oliivikasvatus on piirkonna jaoks üks peamisi tootmisharusid. Garganos välja kujunenud oliivikasvatus laienes järk-järgult edasi kogu provintsi territooriumile. Kõige laialdasem oli oliivikasvatus XVII sajandil, kui konkreetne viljelustegevus hõlmas juba tuhandeid hektareid. Õlikaubandus toimus väga intensiivselt, eelkõige mereteed mööda. XVIII sajandi lõpus ja kogu XIX sajandi vältel laienes oliivikasvatus väga kiiresti Daunia kõige erinevamatesse piirkondadesse. Kultuuri levimine Foggia provintsis ja sellega kaasnev territooriumi ümberkujundamine, viis geograafiliste tootmisüksuste tekkimiseni, mis põhinesid küll ühisel tootmismudelil, kuid kajastasid kvaliteedi eripärasid, lähtuvalt õli „Dauno” koostisesse kuuluvate eri sortide osakaalust, sest kõnealuse nelja erineva sordi kasvupiirkonnad on erinevate maastikuomadustega ning kõigi nelja sordi puhul esineb vastav tähistus ka spetsifikaadis. Need tähistused on järgmised: „Dauno”Alto Tavoliere, „Dauno”Basso Tavoliere, „Dauno”Gargano, „Dauno”Sub-Appennino. Eespool osutatud tähistuse lisamisega nimetusele püütakse eelkõige välja tuua ja säilitada õli „Dauno” tootmispiirkonna geograafilist eripära, mis kajastab Foggia provintsis asuvate eri tootmisterritooriumite tegelikkust, mis aastate jooksul on kujundanud ka maastikku ja muutnud selle turismi jaoks ligitõmbavaks.

4.7. Kontrolliasutus:

Nimi: Camera di Commercio Industria, Agricoltura e Artigianato di Foggia Aadress: Via Dante 27 71100 Foggia FG ITALIA Tel +39 0881797279 Faks +39 0881726046 E-post: eufrasia.spagnoli@fg.camcom.it

4.8. Märgistus:

Lisaks kaitstud päritolunimetusele „Dauno” peab iga järgmine geograafiline tähistus olema kantud märgisele tähtedega, mis ei ole suuremad kaitstud päritolunimetuse tähtedest. Geograafilised tähistused on Alto Tavoliere, Basso Tavoliere, Gargano ja Sub-Appennino.

Ettevõtte, mõisa või talu nime, samuti nende territoriaalset asukohta on lubatud kasutada ainult siis, kui toode on saadud üksnes sellele ettevõtjale kuuluvate oliivisalude oliividest; tähistuse tähtede suurus peab olema kuni pool geograafilise tähise märkimise puhul kasutatud tähesuurusest.

(1) ELT L 93, 31.3.2006, lk 12.